ANC: Etiekkomitee-klagtes ‘bisar’Die Nasionale Vergadering “Dit is te verwagte dat iemand soos die DA sal poog om soveel as moontlik politieke munt te slaan uit die uitspraak van die konstitusionele hof deur absurde publisiteitsfoefies, waarvan sommige nie net grens aan selfparodie nie, maar ook ŉ bespotting van verskeie parlementêre komitees maak,” het die ANC se hoofsweep in ŉ verklaring gesê. Volgens die ANC is dit ongehoord dat LP’s gestraf word omdat hulle hul parlementêre pligte uitvoer . “Indien die DA se bisarre logika geglo word, sou die geskiedenis deurspek wees met duisende LP’s van verskeie partye, wat as deel van die parlement, wetgewing of ander, besluite deurgevoer het, wat later omgekeer is deur die howe.” John Steenhuizen, die DA se hoofsweep, het Donderdag in ŉ verklaring gesê aangesien die ANC-koukus en die speaker die president “gehelp en bygestaan het om die Grondwet te verontagsaam”, die DA ŉ formele klag by die etiekkomitee ingedien het teen dié LP’s se betreurenswaardige rol in die parlement. “Die ANC-hoofsweep, Jackson Mthembu, het gister ŉ mediakonferensie gehou om die blaam vir die Nasionale Vergadering se swak besluite oor die OB se Nkandla-verslag op die parlement se regsadviseurs te plaas en te beweer dat dit bloot ŉ algehele ‘misverstand’ was,” het Steenhuisen gesê. Volgens Steenhuisen is dit belangrik om te onthou die parlement se regsadviseurs is nie die mense wat in Augustus verlede jaar in die Nasionale Vergadering gesit het toe die ANC-LP’s hul meerderheidstemme gebruik het om die OB se bevindinge en regstellende stappe ter syde te stel nie. “Daardie besluit is nou deur die konstitusionele hof as ongeldig bewys en tersyde gestel,” het hy gesê.